**Vaiko sveikatos pažymėjimais ragina pasirūpinti iš anksto**

**Pats metas užsiregistruoti vizitui pas savo šeimos gydytoją ir profilaktiškai patikrinti vaikų sveikatą, primena ligonių kasų specialistai. Neuždelsus privalomos patikros, vėliau neteks susidurti su problemomis norint patekti pas gydytoją prasidėjus atostogų sezonui, o rudeniop nereikės laukti medikų konsultacijų ilgose eilėse.**

Kartą per metus profilaktiškai tikrintis sveikatą pas šeimos gydytoją ir gydytoją odontologą privaloma visiems vaikams iki 18 metų. Patikrinimo metu gydytojai ugdymo įstaigoms išrašo elektroninį vaiko sveikatos pažymėjimą, kuris galioja vienerius metus nuo jo užpildymo datos.

Valstybinės ligonių kasos prie Sveikatos apsaugos ministerijos (VLK) duomenimis, pernai sveikatą pasitikrino beveik 455,5 tūkst. darželinukų ir moksleivių. Tai yra net 14 tūkst. vaikų daugiau nei 2021 m. Iš viso privalomiems profilaktiniams vaikų sveikatos tikrinimams apmokėti praeitais metais prireikė beveik 5,4 mln. eurų Privalomojo sveikatos draudimo fondo (PSDF) lėšų.

„Ikimokyklinio ir mokyklinio amžiaus vaikų tėvai kiekvienais metais turėtų pasirūpinti vaiko sveikatos pažymėjimu ugdymo įstaigoms iki mokslo metų pradžios. Be to, šio dokumento reikalaujama, jeigu vaikas dalyvauja vasaros stovykloje. Kadangi vasarą sunkiau patekti pas gydytojus dėl gydytojų atostogų meto, o artėjant naujų mokslo metų pradžiai, gydymo įstaigose susidaro eilės, rekomenduojame pasirūpinti vaiko profilaktiniu sveikatos tikrinimu ir užsiregistruoti vizitui pas gydytoją jau dabar. Primename, kad dėl šios sveikatos patikros reikėtų kreiptis į šeimos gydytoją dirbantį gydymo įstaigoje, kurioje vaikas yra prirašytas“, – sako VLK Paslaugų ekspertizės ir kontrolės skyriaus patarėja Oksana Burokienė.

Šeimos gydytojas patikrinimo metu įvertina vaiko ūgį, svorį, kraujo spaudimą, regą, klausą, kraujotakos, kvėpavimo ir kitų organų bei jų sistemų būklę. Radus pakitimų, vaikas yra siunčiamas pas gydytoją specialistą konsultacijai arba tyrimams. Taip pat primenama apie pagal amžių vaikui priklausančius skiepus. Taigi kasmet vaikui apsilankyti pas gydytoją reikia ne dėl formalumo, o tam, kad būtų išsamiai patikrinta jo sveikata ir laiku pastebėtos galimos problemos.

Be šeimos gydytojo apžiūros dar reikalingas vizitas ir pas gydytoją odontologą. Gydytojas odontologas profilaktiškai patikrina vaiko dantų ir žandikaulių būklę ir prireikus skiria gydymą. Kartu tai puiki proga PSDF lėšomis silantuoti vaikų iki 14 metų krūminius dantis ir taip apsaugoti juos nuo karieso.

Ligonių kasos primena, kad Lietuvoje vaikai yra draudžiami valstybės, todėl jiems suteiktos paslaugos apmokamos PSDF lėšomis. Taigi ir už profilaktinę vaikų sveikatos patikrą sutartis su teritorinėmis ligonių kasomis sudariusiose gydymo įstaigose mokėti nereikia.

* [Vaiko sveikatos pažymėjimas - YouTube](https://www.youtube.com/watch?v=GGzF2E7CvBo)